Skón (arp) er eitt serligt slag av flusi hjá nýføðingum. Tað sær út sum hvítar ella grágular skorpur í hárbotninum og kann breiða seg til nakka, oyru og andlit. Eisini verður húðin ofta reyð. Skón er vanligt og er ikki vandamikið fyri barnið, men kann vera ódámligt á at líta. Skónin kann eisini geva barninum skriða. Far til lækna ella heilsusystur, um tú ikki fært skónina burtur. Fæst heilivágur á apotekinum? Tað finst ikki nakar heilivágur til viðgerð av skón. Til størri børn finst salva ella sjampo við salicylsýru (t. d. Sasha). Salisylsýra bloytir upp skónina og ger hana lættari at fáa burtur. Hvat kann eg gera? Koyr eitt sindur av olju, t. d. babyolju ella vanliga matolju, í hárbotnin. Síðan skalt tú kemba við tættikambi. Tá oljan skal vaskast úr, skal sjampo fyrst í hárið, áðrenn vatn verður koyrt í. Er talan um ringa skón, kann tað verða neyðugt at smyrja olju ella vaselin í hárbotnin og lata tað vera í alla náttina. Síðan skalt tú kemba væl við tættikambi. Vaselin og salva eru lættast at fáa úr hárinum við fyrst at gníggja við olju, og síðani vaska við sjampo. Vaska hárið við Ducray Kelual emulsion, ið kann brúkast til pinkubørn, ella við salicylshampo (salicylshampo skal ikki brúkast til heilt smá børn, tí húðin er so tunn).